În weekend, la Constanța, sunt programate primele două jocuri ale play-out-ului care opun formația ce a încheiat sezonul regulat pe locul 9 și cea de pe ultima poziție
Prim-divizionara de volei feminin Știința Bacău a încheiat cel mai slab sezon regulat din întreaga istorie a Diviziei A1. Studentele pregătite de Cătălin Știrbu au pierdut toate cele 22 de partide din această fază a campionatului cu 3-0.
Deși fără niciun punct luat și nici măcar un set câștigat, Știința nu se poate considera retrogradată. Sau, cel puțin, nu încă. Formația băcăuană își poate asigura menținerea în prima ligă dacă va tranșa în favoarea sa duelul din play-out cu ocupanta locului 9, CSM Constanța.
Mai exact, dacă va reuși trei victorii contra formației de pe Litoral. Ce-i drept, o misiune foarte dificilă, mai ales că adversara Științei va beneficia și de avantajul terenului propriu. Play-out-ul se desfășoară după sistemul trei victorii din cinci meciuri. Primele două jocuri vor avea loc weekendul acesta, la Constanța: sâmbătă, 23 martie, de la ora 15.00 și duminică, 24 martie, tot de la 15.00.
Meciurile patru și cinci dintre Știința și CSM Constanța sunt programate la Bacău, pe 13 și 14 aprilie. Dacă la finalul celor patru întâlniri, scorul general este egal, 2-2, atunci rămânerea în prima divizie va fi decisă de un al cincilea joc între CSM Constanța și Știința, care ar urma să se desfășoare pe 20 aprilie, pe terenul echipei mai bine clasate în sezonul regulat, în speță CSM Constanța.
În schimb, dacă formația de pe Litoral își va adjudeca cele două partide de acasă, din acest weekend și se va impune și în partida a treia, de la Bacău, din 13 aprilie, atunci soarta acestui duel va fi pecetluită, CSM Constanța menținându-se în A1, iar Știința coborând în A2. În cealaltă confruntare din play-out pentru evitarea retrogradării, formația de pe locul 10, Medicina Târgu-Mureș va întâlni gruparea ce a încheiat sezonul regulat pe 11, FC Argeș.